Ο **Μητροπολίτης Ιωακείμ** (κατά κόσμον **Χριστόφορος Στρουμπής**, Θυμιανά Χίου, 1880 - 28 Μαρτίου 1950) ήταν Έλληνας θεολόγος και Επίσκοπος που διετέλεσε Επίσκοπος Αρδαμερίου, μητροπολίτης Καρδαμύλων και μητροπολίτης Χίου, Ψαρών και Οινουσσών, επιδεικνύοντας σημαντική φιλανθρωπική δράση. Το 1946 κηρύχθηκε έκπτωτος, λόγω της προσχώρησής του στην Εθνική Αντίσταση με το ΕΑΜ. Πέθανε πάμφτωχος και αποκαταστάθηκε ηθικά, μετά τον θάνατό του το έτος 2001, από την Εκκλησία της Ελλάδος.

Βιογραφία
---------

Ο κατά κόσμον Χριστόφορος Στρουμπής γεννήθηκε στο χωριό Θυμιανά της Χίου το 1880. Διάκονος χειροτονήθηκε το 1903 στην Κωνσταντινούπολη, λαμβάνοντας το μοναχικό όνομα Ιωακείμ. Το 1904 αποφοίτησε από την Ιερά Θεολογική Σχολή της Χάλκης. Διακόνησε την Ιερά Μητρόπολη Λήμνου ως πρωτοδιάκονος και αργότερα την Ιερά Μητρόπολη Ρόδου ως Πρωτοσύγκελλος.

Σφραγίδα της Επισκοπής Αρδαμερίου με την υπογραφή του επισκόπου Ιωακείμ, 17 Σεπτεμβρίου 1916.
Το 1911 εξελέγη Επίσκοπος Αρδαμερίου (στην Κεντρική Μακεδονία). Μετά το μαρτύριο του Μητροπολίτη Γρεβενών Αιμιλιανού Λαζαρίδη, που δολοφονήθηκε από αποσπάσματα Νεοτούρκων, ο Ιωακείμ οργάνωσε σε όλη την Επισκοπή Αρδαμερίου μνημόσυνα υπέρ αναπαύσεώς του και εράνους υπέρ της απροστάτευτης οικογένειας του εθνομάρτυρα Αιμιλιανού. Γενικότερα, πρωτοστάτησε στη διαφύλαξη της εθνικής και θρησκευτικής ταυτότητας των ελληνικών πληθυσμών απέναντι στη βουλγαρική και νεοτουρκική προπαγάνδα. Για τη συνολική του εθνική-αντιστασιακή του δράση ο Ιωακείμ εξαναγκάστηκε να απομακρυνθεί από την επισκοπή του το 1922. Έτσι μετατέθηκε στη Μητρόπολη Κορυτσάς. Ωστόσο δεν κατόρθωσε να μεταβεί στην Επαρχία του λόγω απαγόρευσης των αλβανικών αρχών. Ακολούθως, στις 7 Οκτωβρίου 1924, εξελέγη Μητροπολίτης της προσωρινής Μητροπόλεως Καρδαμύλων, Ψαρών και Οινουσσών.

Το 1933 εξελέγη Μητροπολίτης Χίου. Ως Μητροπολίτης Χίου προχώρησε στην εκποίηση αφιερωμάτων και σκευών ναών χάριν των σχολείων του νησιού. Πρωτοστάτησε στην ανέγερση Νοσοκομείου στη Χίο για την καταπολέμηση ασθενειών που μάστιζαν το νησί, καθώς επίσης και άλλων κοινωφελών έργων όπως σχολείων, υδραγωγείου και αποστραγγιστικού έργου. Υποστήριζε μάλιστα και εργαζόμενους που διώκονταν από τη Δικτατορία του Μεταξά. Ακόμη φρόντιζε για την ανακούφιση και τον επισιτισμό του πληθυσμού καθώς η πείνα μάστιζε το νησί.

Κατά τη διάρκεια της Κατοχής ανέπτυξε σημαντική αντιστασιακή και κοινωνική δράση, ενώ ήταν μέλος του ΕΑΜ. Το 1946, επί αρχιεπισκόπου και αντιβασιλέα Δαμασκηνού, δικάστηκε για τη συμμετοχή του στο ΕΑΜ ως φιλοκομμουνιστής και τιμωρήθηκε με έκπτωση από τη μητρόπολή του. Ανακριτής στη δίκη του ήταν ο Θηβών Πολύκαρπος, αφού πρώτα αρνήθηκαν τρεις άλλοι επίσκοποι να αναλάβουν την συγκεκριμένη υπόθεση και τελικά καταδικάστηκε μετά από μία στημένη δίκη.

Ο Ιωακείμ απεβίωσε στις 28 Μαρτίου 1950, πάμπτωχος και φιλοξενούμενος από συγγενείς του. Τάφηκε στο προαύλιο του ναού της γενέτειράς του, όπου ανεγέρθηκε η προτομή του. Κατόπιν προσπαθειών από φορείς, πολίτες και συμπατριώτες του, ο Ιωακείμ αποκαταστάθηκε ηθικά από την Εκκλησία της Ελλάδος το 2021, όπως συνέβη νωρίτερα για τους άλλους δύο Μητροπολίτες που συμμετείχαν στο ΕΑΜ, Κοζάνης Ιωακείμ και Ηλείας Αντώνιο.

Παραπομπές
----------

1. ↑  Ο αντιστασιακός Μητροπολίτης Χίου Ιωακείμ
2. ↑  Ιωακείμ Στρουμπής: Ο εαμικός μητροπολίτης που «εκοιμήθη πάμπτωχος», alterthess, 4/10/2010
3. ↑  Μιχαηλίδης Ανδρέας Φ. *Ο Μητροπολίτης Χίου Ιωακείμ Στρουμπής:*
Η κοινωνική του δράση στη Χίο και η δίωξή του*, ISBN 9789606798160*
4. ↑  Ιεράρχες και Ιερείς ως μέλη των Αντιστασιακών Οργανώσεων (ΕΑΜ, ΕΛΑΣ, ΕΔΕΣ)
5. ↑  «Μνήμες από τους Μαυράκη και Πίτα ξύπνησαν στο Βαρβάσι». Αρχειοθετήθηκε από το πρωτότυπο στις 18 Απριλίου 2016. Ανακτήθηκε στις 12 Φεβρουαρίου 2016.
6. ↑  ««Το ράσο στον αγώνα για την πατρίδα»». Αρχειοθετήθηκε από το πρωτότυπο στις 22 Σεπτεμβρίου 2020. Ανακτήθηκε στις 12 Φεβρουαρίου 2016.
7. ↑  Χατζελένης, Γιώργος (4 Σεπτεμβρίου 2016). «Ένας άξιος μητροπολίτης». *aplotaria.gr*. Απλωταριά. Η διαφορετική φωνή της Χίου. Αρχειοθετήθηκε από το πρωτότυπο στις 1 Απριλίου 2018. Ανακτήθηκε στις 25 Φεβρουαρίου 2017.
8. ↑  amanivoice-chios: *Εθνική αντίσταση και ο πατριωτισμός των Χιωτών*, 25/11/2013[*νεκρός σύνδεσμος*]
9. ↑  Ο Μητροπολίτης Χίου, Ψαρών και Οινουσσών Ιωακείμ Στρουμπής (1933-1946), Νίκου Θεοτοκά
10. ↑  «Απεκατεστάθη ο Μητροπολίτης Χίου Ιωακείμ (Στρουμπής)». romfea.gr. Ανακτήθηκε στις 15 Σεπτεμβρίου 2021.

|  |  |  |  |
| --- | --- | --- | --- |
| 

| π • σ • ε
Ιεράρχες της Ιεράς Μητροπόλεως Χίου, Ψαρών και Οινουσσών |
| --- |
|  |
| 
* Γαβριήλ Καλλικάτζαρος
* Μητροφάνης Γ΄
* Ιππόλυτος ο Κρης
* Μητροφάνης ο Λύβιστος
* Συμεών ο Χίος
* Ησαΐας
* Νεόφυτος
* Ιγνάτιος
* Ματθαίος
* Παΐσιος
* Κύριλλος Αμύγδαλος
* Παρθένιος
* Ιερεμίας
* Γαβριήλ
* Νεόφυτος
* Γεράσιμος
* Κύριλλος
* Θεοφάνης
* Ιγνάτιος Νεοχώρης
* Νεόφυτος
* Γεράσιμος Β΄
* Γρηγόριος Βεστάρχης
* Ιάκωβος
* Γεννάδιος ο Λέριος
* Γεράσιμος ο Λέριος
* Δανιήλ ο Κρης
* Διονύσιος ο Σαρμουρκάσης
* Αγάπιος
* Διονύσιος ο Σαρμουρκάσης
* Νικηφόρος (Μάνος )
* Ανατόλιος
* Βενέδικτος
* Σεραφείμ (Ροΐδης)
* Άνθιμος
* Γαβριήλ (Κατζώνης)
* Μητροφάνης
* Διονύσιος
* Παρθένιος
* Πλάτων (Φραγκιάδης)
* Δανιήλ Κοντούδης
* Γρηγόριος (Κωνσταντινίδης)
* Κοσμάς
* Σωφρόνιος (Μεϊδαντζόγλου)
* Γρηγόριος (Κωνσταντινίδης)
* Νεόφυτος (Δρυμάδης)
* Γρηγόριος (Βυζάντιος)
* Αμβρόσιος (Κωνσταντινίδης)
* Αμβρόσιος (Χρηστίδης)
* Κωνσταντίνος (Δεληγιάννης)
* Ιερώνυμος (Γοργίας)
* Πολύκαρπος (Βαρβάκης)
* Ιωακείμ (Στρουμπής)
* Παντελεήμων (Φωστίνης)
* Παύλος (Πολυμερόπουλος)
* Χρυσόστομος (Γιαλούρης)
* Νικηφόρος (Τζιφόπουλος)
* Διονύσιος (Μπαϊρακτάρης)
* Μάρκος (Βασιλάκης)
 |

 |